Constructii & Imobiliare

Drumul expres Sibiu-Piteşti va lua forma unei “autostrăzi fazate”, adică va fi construit în primă instanţă ca drum expres, urmând să fie transformat ulterior în autostradă, acest lucru urmând să se întâmple în perioada 2014-2020, potrivit unor documente despre revizuirea Master Planului General de Transport, prezentate de ministrul transporturilor Ioan Rus într-o conferinţă de presă.

În versiunea iniţială a Master Planului, documentul care arată priorităţile României în ceea ce priveşte infrastructura de transport până în 2030, Sibiu-Piteşti era trecută doar ca drum expres, cu perioadă de implementare între 2021 şi 2030.

De asemenea, centura Capitalei, cel mai aglomerat drum din România din punct de vedere al traficului (peste 140.000 de vehicule zilnic), a fost inclusă în Master Planul General de Transport. În primă etapă, se vor moderniza capetele Centurii de Nord, precum şi centura de sud, iar pentru aceasta din urmă se vor aloca din bani europeni circa 200 de milioane de euro. Centura de sud ar urma să fie reabilitată în perioada 2014-2020. De asemenea, în perioada 2020-2027 se va construi o centură de nord la standard de autostradă pentru Bucureşti.